Keld Albrechtsen (EL), 2002-04-16:
Jeg synes godt, at skatteministeren kunne have skånet os for de der sødladne betragtninger om miljøvenlige biler.
Nu kommer skatteministeren med et forslag, der betyder, at bilerne bliver ældre, altså vi kommer i højere grad til at køre rundt i brugte, gamle biler, og vi kommer til at køre længere i dem, som også hr. Ole M. Nielsen var inde på, med det resultat, at vi gennemsnitligt betragtet får en miljøforringelse af bilparken.
Det er resultatet af ministerens forslag, og det er det, han har valgt at bruge pengene til.
Så synes jeg, det er stærkt at skulle høre fra talerstolen, at ministeren i ramme alvor hævder, at han går ind for miljøvenlige biler.
Alt, hvad ministeren hidtil har gjort, mens han har været minister på det her område, er gået ud på at sikre, at vi får miljøforringede biler, ikke miljøforbedrede biler.
Jeg synes, at én ting er, hvad man gør, og hvad man vedtager; noget andet er, hvis man går herop på talerstolen og postulerer det fuldstændig modsatte af, hvad man får gennemført i praktisk handling.
Regeringen benytter ved fremlæggelsen af det her forslag en bagvendt metode, som risikerer at give meget negative resultater.
I stedet for at begynde med at diskutere det, som jo er helt afgørende set fra befolkningens synspunkt, nemlig hvilken forsyningsforpligtelse der skal være, hvordan man fortsat vil sikre de små posthuse, og hvordan personalets vilkår sikres, så begynder man med at diskutere et redskab
til at nå hen til det mål, man ikke kender
Endda så tvivlsomt et redskab, som også hr. Morten Homann var inde på, nemlig denne særlige selskabstype, det statslige aktieselskab, som i andre sammenhænge har vist sig at være en særdeles uhensigtsmæssig konstruktion.
Så det er den bagvendte vej, og jeg håber, at ministeren vil løfte sløret for, hvilke garantier regeringen i givet fald vil give med hensyn til postforsyningen.
Det er et forslag, som bl.a. skal sikre opretholdelsen af de små posthuse, og det er et forslag, som skal indføre åbenhed, altså offentlighed, i postvæsenet.
Hvis man kan nå at behandle de to lovforslag, kan man se, hvad retningen bliver i det, der skal gennemføres.
Jeg forstod det sådan, at i hvert fald Dansk Folkeparti og SF var indstillede på, at det er vigtige spørgsmål, som bør løses, og det vil sige, at det bliver ret afgørende, hvad Socialdemokratiet og Det Radikale Venstre mener i denne her sag.
I den henseende var signalerne ikke klare, de var faktisk helt uklare, og det er jeg meget ked af, for jeg kan da ikke andet end tro, at Socialdemokratiet og Det Radikale Venstre er indstillede på, at vi skal sikre de små posthuse.
Jeg må indrømme, at jeg kom lidt i tvivl, selv om der ikke burde være en sådan tvivl, men hvis det er rigtigt, at Socialdemokratiet også vil være med til at sikre de små posthuse, plus Det Radikale Venstre, så er der jo flertal i Folketinget for, at de små posthuse skal sikres, og så synes jeg, det er vigtigt at få brugt det flertal, inden det er for sent.
Derfor håber jeg meget, at vi, inden den her debat er slut, kan lokke Det Radikale Venstres og Socialdemokratiets ordførere op og give en garanti for dét, for så er der et »små posthuse«-flertal uden om regeringen.
Det kunne være meget, meget nyttigt, og jeg tror også, det kunne skabe større tryghed i de mindre kommuner, hvis det blev markeret. Jeg vil godt opfordre de to ordførere til at give den melding.
Vi har jo set, at der nu kommer
andre udenlandske selskaber ind og overtager det danske postmarked, de tager de lukrative dele af det, de får EU's støtte til en liberalisering, der risikerer at smadre det danske postvæsen
Jeg synes, at Det Radikale Venstre og Socialdemokratiet skal tænke sig meget grundigt om, inden de bevæger sig ud på den glidebane og afleverer resterne af vores postvæsen til udenlandske koncerner uden serviceforpligtelse, uden forpligtelse til at sikre postforsyning, uden forpligtelse til at sikre ordentlige arbejdsvilkår.
Jeg synes, man spiller hasard med det danske postvæsen, og det tror jeg egentlig ikke, de to partier ønsker, men jeg er ikke sikker på, at de helt har overskuet, hvad det er, ministeren er ved at lokke dem med ind i.